空東山忌日
作者：釋居簡
朝代：宋

paragraphs: 笑別金鑾歸玉几，鰻井無風波浪起。
中興天子紫泥新，老牛特地重穿鼻。
風雲騰踏慶三朝，端自靈山同受記。
龍湫坐斷最高峰，聖諦提持第一義。
儂家虀甕深無底，炎炎毒氣難迴避。
瓠落有容無滴水，無限英靈都浸死。
有時却作死馬醫，絕後再甦知幾幾。
忽聞拂袖下層翠，江上截流航一葦。
一箇閑人天地間，邁古超今誰敢擬。
浮圖影裏舊經行，祖禰餘殃今未已。
更運深慈等大千，毒種綿綿亦如是。